VSC Sklep I R 6/2021
Datum: 2021-03-24T01:00:00.000+01:00
ecli: ECLI:SI:VSCE:2021:I.R.6.2021
sodisce: Višje sodišče v Celju
oddelek: Gospodarski oddelek
institut: spor o pristojnosti - bivališče dolžnika - izterjava denarne terjatve - krajevna pristojnost
jedro: Ker iz upnikovega predloga in spisovnih podatkov izhaja, da dolžnik živi na območju Občine Žalec oziroma sodnega okraja Žalec, je posledično za odločanje v tej zadevi stvarno in krajevno pristojno Okrajno sodišče v Žalcu.
zveza: ZPP člen 24, 25. ZIZ člen 100

## Jedro

Ker iz upnikovega predloga in spisovnih podatkov izhaja, da dolžnik živi na območju Občine Žalec oziroma sodnega okraja Žalec, je posledično za odločanje v tej zadevi stvarno in krajevno pristojno Okrajno sodišče v Žalcu.

## Izrek

Za odločanje v tej zadevi je stvarno in krajevno pristojno Okrajno sodišče v Žalcu.

## Obrazložitev

1. Okrožno sodišče v Celju se je s sklepom z dne 24. 9. 2020, ki je postal pravnomočen 2. 2. 2021, izreklo za nepristojno za odločanje v tej izvršilni zadevi in zadevo po pravnomočnosti tega sklepa odstopilo Okrajnemu sodišču v Celju kot stvarno in krajevnemu pristojnemu sodišču. 2. V obrazložitvi sklepa je navedlo, da vloga predlagateljice z dne 6. 7. 2020, naslovljena kot „Tožbeni zahtevek o izterjavi dolga za preživnino“, smiselno prestavlja predlog za izvršbo zaradi plačila neplačanih mesečnih obrokov preživnine, ki je bila določena na podlagi sodne poravnave opr. št.: IV P 262/2021. Glede na 99. člen Zakona o sodiščih so za odločanje v zadevah izvršbe in zavarovanja pristojna okrajna sodišča, če zakon ne določa drugače. Po 100. členu Zakona o izvršbi in zavarovanju (v nadaljevanju: ZIZ) je za odločanje o predlogu za izvršbo na denarno terjatev krajevno pristojno sodišče, na območju katerega ima dolžnik stalno prebivališče. Ker ima dolžnik stalno prebivališče na območju Okrajnega sodišča v Celju, je v navedenem primeru pristojno Okrajno sodišče v Celju. V skladu s 23. členom Zakona o pravdnem postopku (v nadaljevanju: ZPP) v zvezi s 42. členom Zakona o nepravdnem postopku in v povezavi s 15. členom ZIZ, se je izreklo za stvarno nepristojno in po pravnomočnosti sklepa zadevo odstopilo temu sodišču. 3. Okrajno sodišče v Celju je v skladu z določbami 24. in 25. člena ZPP sprožilo spor o pristojnosti, ker meni, da je za odločanje v tej zadevi krajevno pristojno Okrajno sodišče v Žalcu, saj Okrožno sodišče v Celju ni upoštevalo podatkov, ki so razvidni iz vloženega predloga in iz katerega izhaja, da preživninski zavezanec živi na naslovu ..., Žalec, ter ima torej stalno bivališče na območju Okrajnega sodišča v Žalcu, ki je na podlagi 100. člena ZIZ krajevno pristojno za odločanje v tej zadevi.

4. Za odločanje v tej zadevi je pristojno Okrajno sodišče v Žalcu.

5. Okrajno sodišče v Celju utemeljeno opozarja, da je za odločitev o predlogu za izvršbo na denarno terjatev pristojno okrajno sodišče, na območju katerega ima dolžnik stalno prebivališče (100. člen ZIZ). Ker iz upnikovega predloga in spisovnih podatkov izhaja, da dolžnik živi na naslovu ..., Žalec, kar je na območju Občine Žalec oziroma sodnega okraja Žalec, je posledično za odločanje v tej zadevi stvarno in krajevno pristojno Okrajno sodišče v Žalcu.

6. Iz gornjih razlogov je Višje sodišče v Celju na podlagi prvega odstavka 25. člena ZPP odločilo, kot je v izreku sklepa.